钦定古今图书集成/明伦汇编/官常典/第498卷 > 耶律化哥
## 钦定古今图书集成/明伦汇编/官常典/第498卷 > 耶律化哥

按《辽史》本传：“化哥，字弘隐，孟父楚国王之后。善骑射。
乾亨初，为北院林牙。统和四年，南侵宋，化哥擒谍者，
知敌由海路来袭，即先据平州要地。事平，拜上京留
守，迁北院大王。十六年，复侵宋，为先锋，破敌于遂城，
以功迁南院大王，寻改北院枢密使。开泰元年，伐阻
卜，阻卜弃辎重遁走，俘获甚多，帝嘉之，封豳王。后边”
吏奏自化哥还阙，粮乏马弱，势不可守。上复遣化哥
经略西境，化哥与边将深入，闻蕃部逆命，居翼只水，
化哥徐以兵进，敌望风奔溃，获羊马及辎重。路由白
拔烈，遇阿萨兰回鹘，掠之。都监袅里继至，谓化哥曰：
“君误矣，此部实效顺者。”化哥悉还所俘，诸蕃由此不
附。上使案之，削王爵，以侍中遥领大同军节度使，卒。